Pernille Rosenkrantz-Theil (EL), 2003-03-20:
Det er en vigtigt og spændende debat, Det Radikale Venstre har rejst her i dag, og tak for det.
Det danske sprog er i voldsom udvikling i øjeblikket.
Internettet, mobiltelefoner, SMS-beskeder, tv og film betyder, at nye ord, nye udtryk og nye måder at tale på vinder frem i Danmark, på samme måde som mængder af bøger, rapporter osv. - ikke mindst selvfølgelig på de videregående uddannelser - primært findes på fremmedsprog.
Det danske sprog har altid udviklet sig løbende.
Hvis en af de tilstedeværende tog bare få hundrede år tilbage i tiden, så ville det være meget svært for ikke at sige umuligt at tale med de danskere, der var dengang.
Ikke mindst ville det være svært at tale med ledende personer i datidens danske samfund. Overklassen, adelen, har jo til tider ikke engang talt dansk.
Det har været tysk eller måske fransk, der var det sprog, de ledende lag i samfundet brugte.
I dag er det engelsk, der er verdenssproget, et sprog, som tales over hele Jorden, men ikke - og det er en meget vigtig skillelinje i forhold til tidligere - et sprog, der er begrænset alene til overklassen.
Engelsk er i dag et sprog, som ikke mindst de yngre generationer benytter sig af - ganske bredt.
Men før engelsk gøres til det sprog, som mere og mere kommunikation udelukkende foregår på, er det jo vigtigt at holde sig for øje, at langtfra alle i det danske samfund taler engelsk.
Store grupper i det danske samfund er i dag etsprogede og kan altså overhovedet ikke deltage i den fagre ny verden.
Folketinget og alle mulige andre begejstres over de mange muligheder, der er inden for informationsteknologien - inklusive undertegnede.
Den politiske målsætning er, at mange ting i fremtiden skal klares digitalt, og den målsætning deler Enhedslisten selvfølgelig, men her er det vigtigt ikke at overse, at en stor gruppe af den danske befolkning ikke er fortrolig med it eller slet ikke har adgang til det og ikke er fortrolig med det sprog, som meget it foregår på.
Der er altså grund til at være varsom, til ikke blot at være vidne til en udvikling, hvor grupper i det danske samfund efterlades i den bageste vogn helt koblet af det fagre nye tog.
Men der er heller ikke nogen grund til at skue tilbage i tiden, til at ville skrue sproget tilbage til det, der blev talt for 40 år siden.
Som jeg har læst De Radikales sprogudspil og SF's sprogudspil, er der lange stræk, jeg er enig i, og vi er enige i, at der skal være en aktiv dansk sprogpolitik, som begge partier har lagt op til.
Jeg kan forstå, at ministeren lægger op til, at der kommer en redegørelse, og det er vi i Enhedslisten selvfølgelig meget glade for.
Vi mener, det er vigtigt at kunne flere sprog.
Der skal være mere og bedre sprogundervisning i uddannelsessystemet, og i det hele taget er det et centralt arbejde at beskæftige sig med bedre sprogindlæring.
For os er det centralt for at udvikle sprogkundskaberne at udvikle modersmålet hos hver enkelt.
For de fleste af os er det dansk, for andre er det et andet sprog.
Medierne er jo også helt centrale i sprogsammenhæng, og derfor er det helt nødvendigt, at aviser fortsat udgives på dansk, og det er vigtigt, at Danmark fortsat har to public service-kanaler med egen produktion af danske programmer, og dér er vi nervøse for, at privatisering af TV 2 kan være medvirkende til, at importen af engelsksprogede serier udbygges og overtager scenen fra de dansksprogede programmer.
Men i Enhedslisten mener vi ikke, at der skal tages kunstige skridt for at fastholde det danske sprog, sådan som man f.eks. i dag ser det i Frankrig, hvor man opfinder nye ord.
Vi finder det fuldstændig uproblematisk, at f.eks. en computer hedder en computer.
Det er en ny ting i Danmark, og der følger så et ord med, der er internationalt, og det har vi det fint med; så ikke nogen kunstige redskaber.
Vi mener, der skal opbygges parallel sproglighed mellem engelsk og dansk i det danske samfund, det må være vejen fremad.
Jeg skal afslutningsvis sige, at vi er meget glade for, at ministeren lægger op til, at der kommer en redegørelse, og vi glæder os til fortsat at være en del af denne debat.